Hemat Kata, Sarat Makna
Oleh: Rosani Hiplee APABILA melihat pada bentuk sesebuah hasil sajak atau puisi moden, tampak mudah dan ringkas penciptaannya. Karya sajak, lazimnya diolah dalam larik ungkapan kata dari rangkap ke rangkap yang sederhana panjangnya. Oleh itu, penulisan sesebuah sajak pun ditanggapi senang dan menyenangkan. Tapi apakah benar, sesiapa pun boleh menulis sajak dengan mudah tanpa perlu menggunakan patah kata yang berjela seperti penulisan cerpen apalagi novel? Secara literalnya, kaedah menulis sajak suatu yang subjektif tetapi sajak masih mempunyai hakikatnya yang khusus. Rachmat Djoko Pradopo membahagikan hakikat puisi kepada tiga aspek seperti berikut; Puisi adalah karya seni sastera. Puisi merupakan salah satu bentuk karya sastera. Rene Wellek dan Warren mengemukakan bahawa paling baik kita memandang kesusasteraan sebagai karya yang di dalamnya fungsi estetiknya dominan, iaitu fungsi seninya berkuasa. Tanpa fungsi seni itu karya kebahasaan tidak dapat disebut karya (seni) sastera, sementara itu kita dapat mengenal adanya unsur–unsur estetik (keindahan), misalnya gaya bahasa dan komposisi puisi sebagai karya sastera, maka fungsi estetiknya dominan dan di dalamnya ada unsur–unsur estetiknya. Unsur keindahan ini merupakan unsur–unsur kepuitisannya. Menulis sajak itu merupakan aktiviti pemadatan. Dalam puisi tidak semua peristiwa itu diceritakan, yang dikemukakan dalam puisi itu hanyalah inti masalah, peristiwa, atau inti cerita yang dikemukakan dalam puisi adalah esensi rasa. Jadi, puisi itu merupakan ekspresi esensi puisi kerana puisi itu mampat dan padat, maka penyair memilih kata dengan akurat. Untuk pemadatan ini, kadang–kadang kata yang diambil inti dasarnya. Imbuhan, awalan, dan akhiran sering dihilangkan. Kiasan merupakan salah satu ekspresi atau pengucapan tidak langsung. Apakah ekspresi tidak langsung itu merupakan hakikat puisi? Hal ini dijelaskan sebagai yang dikemukakan oleh Michael Riffaterre bahawa sepanjang waktu, dari waktu ke waktu puisi itu selalu berubah. Perubahan itu disebabkan oleh evolusi selera dan perubahan konsep estetik akan tetapi, satu hal yang tidak berubah, iaitu puisi itu mengucapkan sesuatu itu secara tidak langsung. Ucapan tidak langsung itu ialah menyatakan sesuatu hal dengan erti yang lain. Ketidaklangsungan ekspresi ini menurut Riffaterre disebabkan oleh tiga hal, iaitu penggantian erti (displacing of meaning), penyimpangan atau pemencongan erti (distorting of meaning), dan penciptaan erti (creating of meaning). Penyair Indonesia, Hasan Aspahani pernah berkata bahawa “Puisi yang sekadar indah-indah tapi hampa makna hanya akan menjadi deretan kalimat klise. Puisi yang baik ialah ruang yang lapang dan juga gerbang yang mengundang siapa saja untuk datang bersenang. Seberapa lapang ruang dalam puisi kita? Ini juga tantangan terbesar dalam menulis puisi.” Oleh itu, penulisan sajak bukanlah sekadar sebuah ungkapan berangkap tapi juga mempunyai nilai artistiknya yang tersendiri. Sebuah penciptaan sajak yang baik memiliki keterampilan pada pemilihan kata yang hemat dan sarat makna. Kekuatan sesebuah sajak turut diskalakan dengan keseimbangan nilai rasa dan pemikiran penulis yang utuh, komunikatif dan autentik. Oleh itu, syabas kepada penulis baharu seperti Askhairunisa Alwi, Lt Kol (Dr) Mohd Fadzly bin Hj. Miswan dan Siti Hajar Ramli kerana sajak mereka telah disiarkan dalam ruangan Wadah Bahasa dan Sastera (WBS) pada hari Khamis yang lepas. Semoga sajak-sajak mereka akan terus malar dan kekar dalam media persuratan. Inspirasi atau dorongan menulis sajak bagi setiap individu itu berbeza, bergantung pada suasana perasaan dan resam pemikiran masing-masing. Penulis yang diusik oleh sesuatu yang bergetaran dalam jiwanya, pasti akan berusaha mengungkapkannya sehingga dirinya menemukan katarsis yang ingin dicapai. Namun yang penting ialah penulis harus arif dalam menyurat apa-apa yang menyirat dalam dirinya agar kekal harmonis dan indah apabila dikhalayakkan. Sajak “Bukan Cuma Kopi” oleh Askhairunisa Alwi bertemakan makrifat kehidupan. Sajak ini menarik kerana walaupun sebagai penulis pemula, beliau berani mengungkapkan falsafah kehidupannya lewat minuman kopi. Dalam rangkap awal sajak, penulis telah mengajak pembaca untuk memahami sifat kehidupan yang diperinya lewat rasa minuman kopi. Misalnya dalam rangkap berikut; Aroma kopi pertamaku tidak begitu harum sehingga Menjadikan hidung ku pipih menghidunya Rasanya pula teramat pahit sehingga Membuatkan usus kecilku perih Sampai bertahun-tahun aku memutuskan untuk tidak meminum kopi lagi Sehingga masa pun berlalu pergi. (rangkap 1 dan 2, sajak “Bukan Cuma Kopi”) Menerusi rangkap akhir sajak pula, penulis mentamsilkan bahawa hakikat kehidupan bukanlah sepenuhnya pada tempoh ceritanya, tapi pengalaman yang pernah ditempuhi itulah yang telah memberi nilai atau makna kehidupan yang sebenar. Misalnya; Namun ternyata Nafas dan dadaku Tersekat dan senak Senak dalam angan-angan hakikat sebenarnya Pahit itu BUKAN CUMA KOPI. (rangkap 5 dan 6, sajak “Bukan Cuma Kopi”) Sajak ini berbentuk bebas dan dibina dalam enam rangkap yang sederhana panjangnya. Gaya bahasa sajak ini juga biasa dan kata-kata yang dipilih pun mudah difahami. Oleh itu, pemilihan kata dalam sajak ini masih memerlukan penelitian kerana penggunaan unsur-unsur persajakan seperti simile, perlambangan, personifikasi, metafora dan lain-lainnya kurang dimanfaatkan bagi memperkukuh keintelektualan tamsilan. Apabila menulis sajak, sebaik-baiknya elakkan penggunaan ayat penyata dan kelewahan kata. Dalam sajak berbentuk prosa pun, elemen tersebut dielakkan kerana kesannya boleh mengurangi keindahan dalam ungkapan sajak. Misalnya, dalam baris-baris sajak berikut; Aroma kopi pertamaku tidak begitu harum sehingga Menjadikan hidung ku pipih menghidunya Rasanya pula teramat pahit sehingga Membuatkan usus kecilku perih Ungkapan kata dalam rangkap pertama tersebut masih boleh dihematkan dengan maknanya yang lebih sarat. Sekadar saranan, rangkap tersebut ditulis begini; Aroma kopi pertama begitu tidak harum pipih hidung menghidu pahitnya terasa amat usus kecil jadi perih. Penggunaan huruf besar bagi kata “PAHIT” pada rangkap keempat dan rangkap keenam “BUKAN CUMA KOPI” tidak perlu. Sebaik-baiknya, kata-kata tersebut menggunakan huruf kecil sahaja kerana dalam penulisan sajak, penggunaan huruf besar bukan bermaksud penegasan. Unsur penegasan dalam sajak merupakan penggunaan kata yang sama sebanyak tiga kali secara berulang kali. Walau bagaimanapun, sajak ini mempunyai falsafah yang menarik tentang kehidupan. Kopi dan kehidupan juga sememangnya mempunyai pertautan citra tamsilan yang autentik pada masa kini.             Sajak “Insinuasi Tuhan” oleh Lt Kol (Dr) Mohd Fadzly bin Hj. Miswan bertemakan keagamaan. Pada keseluruhannya, penulis membicarakan tentang kurniaan Allah SWT kepada para hamba-Nya daripada tiada kepada ada tanpa sedikit pun cela. Namun, segala nikmat tersebut telah dicurangi dengan angkuhnya. Misalnya; Ar- Rahman lihat kamu kehausan, Lalu dikurniakan telaga Zam Zam, Basahi tekakmu dengan Bismillah, Air kencing syaitan jua pilihanmu. Ar- Rahim lihat kamu kelaparan, Lalu dikurniakan Az-Zaitun, At–Tinn, Alasi perutmu dengan Bismillah, Hidangan haram jua pilihanmu. Al -Basir lihat kamu kegelapan, Lalu diciptakan mentari sinari siang, Rembulan hiasi malam, Tak tentu masa, maksiat jua permainanmu. As- Samad lihat kamu kesesatan, Lalu dihadiahkan Al Quran sebagai jalan, Sunnah sebagai kenderaan, Sesat di simpang bersiur jua pilihanmu, (rangkap 1-4, sajak “Insinuasi Tuhan”) Manakala dalam baris-baris sajak seterusnya, penulis menjelaskan imbalan Allah SWT terhadap segala perbuatan hamba yang kufur nikmat-Nya. Misalnya; Lalu Al -Aziz mendabik dambaannya, Tsunami menggulung lautan, Taufan menggegar awanan, Gempa meranap daratan, Gunung dan bukit jadi runtuhan, Penyakit aneh jadi ancaman, Menghukum lalainya insan Pada wayang dunia penuh adegan Bersinopsiskan penipuan  (rangkap 5, sajak “Insinuasi Tuhan”) Pada dua rangkap akhir sajak, penulis lanjut mempersoalkan kemampuan hamba-hamba yang kufur nikmat Allah SWT apabila segala amalan jahat mereka dipertanyakan kelak. Misalnya; Al – A’lim bertanya pada usiamu setakat separuh abad cuma, Apa kamu kerjakan? Apakah kamu paksikan? Terungkapkah kalammu pada kalimah? Tertudingkah telunjukmu? Tuhanmu itu Al–Malik di Yaumul Hisab Layakkah kamu menerima gunung Rahmatnya…. Dengan segala apa yang diperlakukan, Pada setiap inci tubuhmu, bersintuk di sumur dosa. Hingga busa-busa sesal,lesap daripada kamus taubatmu Hanya berpaksi pada kiblat kesesatan. (rangkap 6-7, sajak “Insinuasi Tuhan”) Pemilihan kata dalam sajak ini agak langsung bagi mengungkapkan persoalan demi persoalan yang mahu ditampilkan. Sajak ini juga berbentuk bebas dan dibina daripada tujuh buah rangkap yang agak panjang. Gaya bahasa sajak bersahaja dan masih memerlukan penelitian yang lebih rinci agar penyampaian ungkapannya lebih terampil bagi mengungkapkan persoalan-persoalan ketauhidan tersebut. Oleh yang demikian, penggunaan unsur-unsur persajakan seperti metafora, pencitraan, personifikasi dan lain-lainnya masih perlu diolah dengan lebih magis bagi memaknakan hemat kata yang lebih sarat. Sesungguhnya, sajak ini menguliti tema dan persoalan yang amat serius dengan suasana kehidupan manusia pada akhir zaman ini. Oleh itu, cukup sesuai apabila penulis memilih penggunaan Asmaul Husna bagi menjelaskan keperluan dan kekhilafan hamba-hamba-Nya. Cuma apabila penulis memilih judul “Insinuasi Tuhan”, sepertinya ada yang mengganggu perkaitan judul ini dengan kemolekan, kemuliaan dan ketinggian Asmaul Husna. Insinuasi bermaksud tuduhan yang tersembunyi (tidak langsung), ucapan yang tidak secara langsung ditujukan kepada seseorang untuk menghina. Selepas difahami makna kata insinuasi tersebut, maka gabungan kalimat insinuasi Tuhan seolah-olah memberi makna tuduhan tersembunyi Tuhan, sedangkan Allah SWT tidak menyembunyikan tuduhan atau ditujukan kepada seseorang untuk menghina di sebalik kejadian yang tidak baik. Oleh itu, penulis disarankan untuk memurnikan pemilihan kata yang lebih sesuai dan berhemah agar nada kritisnya lebih manusiawi dan tidak terlalu menghukum. Terakhirnya ialah sajak “Mimpi” oleh Siti Hajar Ramli, sebuah sajak yang bertemakan monolog diri tentang mimpi yang dialami. Pada awal rangkap sajak, penulis menceritakan kejadian sebuah mimpi yang dialaminya. Misalnya; Kala hujan mendendangkan lagu di langitKala sejuk terasa menyebar menyelubungiHadir mimpi indah diiringi peritLantas mata terbuka meratapiApakah mimpi akan jadi realiti? (rangkap 1, sajak “Mimpi”) Pada rangkap akhir sajak, penulis seolah-olah merasakan mimpinya bakal menjadi kejadian benar tapi penulis menolak kenyataan mimpinya itu. Misalnya; Katanya mimpi hanya mainan minda Lantas mengapa hari redupnya terasa Ku ingati mimpi, ku bayangi diri Mendoakan mimpi hanyalah mimpi. (rangkap 2, “Mimpi”) Bentuk sajak ini bebas dan dibina daripada dua buah rangkap sederhana bagi menyatakan tamsilan peribadi penulis. Gaya bahasanya biasa dan masih memerlukan penelitian semula agar pemilihan kata sajak lebih kukuh pemaknaannya. Pemilihan kata sajak mudah difahami tapi olahan maknanya kurang sarat hingga sedikit sulit untuk dikhalayakkan. Sebaik-baiknya, penulis berusaha memanipulasi dan mendominasi kata yang lebih komunikatif pada persoalan dan naratif dalam sajak ini. Oleh sebab itu, sangat digalakkan agar penulis mahu membaca sajak-sajak penulis mapan yang diminati agar penulis dapat menemukan proses pengolahan sajak yang lebih hemat kata, sarat makna. Pentafsiran sajak ini juga agak tertutup kerana persoalan yang diolah agak terkatup maknanya. Penulis kurang memanfaatkan unsur persajakan dengan baik. Misalnya dalam kata bergaris dalam rangkap berikut: Kala hujan mendendangkan lagu di langit Kala sejuk terasa menyebar menyelubungi Sebagai saranan, baris kata bergaris tersebut ditulis begini; Kala hujan menitiskan syahdu di langit hati Kala dingin memeluk rindu di bumi sepi Kala angan menghangat ingatan di gubuk diri Apabila menggunakan unsur pengulangan kata “kala” sebagai penegasan, maka kata “kala” perlu diulangi sebanyak tiga kali pada rangkap yang sama. Kata “mendendangkan” digugurkan kerana tidak sesuai dijalinkan dengan sifat hujan di langit, kecuali jika dinyatakan air hujan jatuh menitik di atas tanah atau sesuatu yang boleh mengeluarkan bunyi. Manakala kata “langit” perlu dijalinkan dengan kata sifat bagi membentuk penggunaan metafora yang boleh memberikan makna yang lebih sarat. Dalam sajak ini, penulis perlu memberikan sebuah naratif yang lebih jelas bagi memperkembangkan makna falsafah mimpi dalam sajak berkenaan. Sekurang-kurangnya apabila memerikan sebuah cerita, pembaca dapat berkongsi rasa dengan apa-apa yang penulis mahu kongsikan. Sesungguhnya sajak yang terlalu peribadi sifatnya akan memulaukan penulis daripada khalayaknya. Semoga penulis dapat memahami maksud teguran dan saranan yang disampaikan dengan berlapang rasa dan tanggapan. Rumusnya, ketiga-tiga buah ini mempunyai keelokan tamsilannya apabila dinilai daripada skala pengalaman penulisan masing-masing. Sebagai penulis baharu, harus perlu banyak belajar dengan mengeksplorasi karya penulis tersohor, dan mengembangkan kemampuan dalam menata kata dan meniti makna. Mudah-mudahan dengan demikian akan memperkaya kosa kata dan memperkukuh gaya pengolahan sajak penulis dengan sendirinya. Sesungguhnya, bakat tinta dan minat Askhairunisa Alwi, Lt Kol (Dr) Mohd Fadzly bin Hj. Miswan dan Siti Hajar Ramli dalam genre sajak ini harus diberi ruang dan peluang yang lebih terbuka. Justeru masing-masing berkebolehan dalam memperlihatkan nilai kepenyairan diri. Cuma mereka harus lebih memahami proses pemilihan kata dan ungkapan makna dalam menulis sajak agar olahannya kelak lebih komunikatif dan versatil. Mudah-mudahan sikap positif teguh menjejaki diri ke jalan kritik yang lebih membina dan terbuka. Syabas dan sukses, selalu! 
See author's posts
